Segah

Segah — Azərbaycan musiqisində yeddi əsas ladlardan (məqamlardan) və yeddi əsas muğam dəstgahlarından biri.

Mənası:

"Segah" sözü iki kökdən əmələ gəlib: farsca "se" (üç) + "gah" (mövqe, məkan, vəziyyət). Bu da segahın üç əsas böyük hissədən ("Zabul", "Segah" və "Hissar-müxalif") ibarət olması ilə əlaqədardır.

 Segah muğam dəstgahı kimi 
Yaxın və Orta Şərq xalqları musiqisində çox işlənən 24 muğam şöbəsindən biri. Bir dəstgah olaraq segah Azərbaycanda daha geniş yayılmış muğamlardan biridir.

 Segah muğamı Azərbaycan musiqisində 
Yaxın və Orta Şərq ölkələri musiqisində segah yalnız tək bir növdən ibarət olduğu halda, Azərbaycan musiqisində segahın bir neçə növü var: "Orta Segah", "Xaric Segah", "Mirzə Hüseyn Segahı", "Zabul Segah", "Haşım Segahı".

Qədim qrammofon vallarında xanəndə İslam Abdullayevin oxuduğu "Yetim segahı" variantına da rast gəlinir. Ümumiyyətlə, İ. Abdullayev bu muğamın ən mahir ifaçısı olduğuna görə xalq tərəfindən "Segah İslam" adlandırılmışdır. Onun repertuarında "Segah"ın bütün variantları səslənmişdir.

"Segah" ailəsinə aid bütün muğamlar bir-birindən tonallıq (kök) etibarilə fərqlənir və "Segah" muğamı inkişaf edərək özünəməxsus tonallıq sistemi yaratmışdır:

 Kiçik oktavadakı "si" mayəli (Xaric Segah)
 Birinci oktavadakı "mi" mayəli (Orta Segah) və kiçik oktavadakı "mi" mayəli (Zabul Segah)
 Birinci oktavadakı "lya" mayəli (Mirzə Hüseyn Segahı)
 Birinci oktavadakı "re" mayəli (Yalxın Segahı)
 Birinci oktavadakı "sol" mayəli (Haşım Segah)

Segahın variantları özünəxas xarakteri, səslənməsi, yozumu, istinad pillələrinin dəyişilməsi ilə fərqlənsiyinə görə onların dinləyiciyə bağışladığı təsir müxtəlif olur.

"Azərbaycan xalq musiqisinin əsaları" monoqrfiyasında Üzeyir Hacıbəyov Segah muğamının estetik – psixoloji əhəmiyyətindən söz açarkən onun dinləyiciyə başlıca olaraq məhəbbət – sevgi bəxş etdiyini yazır.

 Əsas Segah növləri 
 Zabul segah — mayeyi-zabul, muyə, manənd müxalif, segah (orta segah), məxluq, şikəsteyi-fars, mürəbbiqə, əraq, yədi-hasar, aşıq-guş şöbələrini qavrayan dəstgah.
 Orta segah – Zabul segahı dəstgahında əsil segah muğamının özü. Bir qayda olaraq manənd-müxalif şöbəsindən sonra ifa olunur. Tarın ağ simi do köklənmişsə, orta segahın mayəsi mi notuna düşür.
 Xaric segah — mayəsi orta segah mayəsindən bir kvarta aşağı olan muğam.
 Yetim segah — Xaric segah (bax) kökündə və dinləyicidə ələm və kədər əhvali – ruhiyyəsi oyada biləcək üslubda ifa olunan muğam.
 Mirzə Hüseyn segahı – Orta segahdan bir kvarta yuxarıda olan segah. İlk dəfə Mirzə Hüseyn adlı Azərbaycan xanəndəsi (XVIII əsr) tərəfindən ifa olunduğundan onun adı ilə adlandırılmışdır.

Muğam şöbələri arasında ifa olunan rənglər də əsas muğamın adını daşıyır.

 Segah muğamının not yazıları 
"Segah" ailəsinə aid muğamlardan "Segah Zabul" bəstəkarlar tərəfindən nota alınmışdır. Mirzə Mansur Mansurovun ifasından "Zabul" muğamını Tofiq Quliyev notlaşdırmışdır (1936), "Segah Zabul" instrumental muğamı Nəriman Məmmədov tərəfindən Əhməd Bakıxanovun ifasından (1965), Arif Əsədullayev tərəfindən E. Mirzəfərovun ifasından (2006) nota salınmışdır. Bəstəkar yaradıcılığında da bu muğama çox müraciət olunur. Vasif Adıgözəlov bu muğam əsasında "Segah simfoniyası"nı (2005) yaratmışdır.Muğam Ensiklopediyası — Segah muğamının not yazıları

 Segah muğamı İran musiqisində 
Iran musiqisində 7 əsas (dəstgah) muğamdan (makamdan) biridir.

 Segah muğamı Türkiyə musiqisində 
Türkiyə musiqisində 8 mürəkkəb muğamdan (makamdan) biridir.

 Segah muğamı Özbək və Tacik musiqisində 
Şeşməqama daxil olan 6 əsas muğamdan biridir.UNESCO — Shashmaqom music

 Segah muğam Uyğur musiqisində 
Segah Uyğur musiqisində 12 əsas muğamdan biridir.UNESCO — Uyghur Muqam of Xinjiang

 Segah musiqi ladı (məqamı) kimi 
Eyni zamanda segah bir məqam kimi də Azərbaycan musiqisində mühüm yer tutur. Azərbaycan xalq mahnıları, oyun havaları, eləcə də aşıq musiqi yaradıcılığına mənsub musiqi forma və janrlarından bir çoxu məhz segah kökündə yaranmışdır.
Quruluşu: 1/2-1-1 ton formullu üç tetraxordun qovuşuq üsulla (x.1 – intervalı məsafəsində) birləşməsindən ibarətdir; səs sırası 10 pilləlidir, IV pillə mayə (tonika) pilləsidir, II pillə əsas ton əhəmiyyətini daşıyır.

Məqamın səs sırasının II, IV, VI, VII, VIII, IX pillələri istinad-dayaq pilləsi kimi "Segah" muğamının şöbələrinin əsasını təşkil edir; bu məqamda qurulan musiqi nümunələri — xalq mahnıları, rəqs melodiyaları, aşıq havaları həmin pillələrə əsaslanır.

 Segah məqamında yazılmış bəstələr 
 Xalq mahnıları
 Ay bəri bax
 Kəklik
 Qaçaq Nəbi

 Rəqslər
 Vağzalı
 Uzundərə
 Tərəkəmə
 Mirzəyi

 Bəstəkar mahnıları
 Üzeyir Hacıbəyov — "Sənsiz" romansı Bülbülün ifasında
 Arşın mal alan operettasından Əsgərin ariyası "Nalədəndir ney kimi"
 Arşın mal alan operettasından Gülçöhrənin etirafı "Məni saldı yaman dərdə"
 Arşın mal alan operettasından Asiyanın ariyası "Gözəlim, yar, gözəlim"

 Vasif Adıgözəlov — Rəşid Behbudov — Qərənfil, sözləri: Xurşidbanu Natəvan
 Cahangir Cahangirov — Rəşid Behbudov — Ana, sözləri: İslam Səfərli

 Həmçinin bax 
 Azərbaycan musiqisi
 Muğam
 Simfonik muğam

 İstinadlar 

 Xarici keçidlər 

 Baba Mahmudoğlu (Mirzəyev) - Xaric Segah
 Ramiz Zöhrabov — Segah haqqda mühazirə (VİDEO)
 "Ustad dərsi" verilişi — Zəbul segah (VİDEO)
 Muğam festivalı 

Kateqoriya:Muğamlar